钦定古今图书集成/明伦汇编/闺媛典/第168卷 > 陈有智妻李氏〈姚氏附〉
## 钦定古今图书集成/明伦汇编/闺媛典/第168卷 > 陈有智妻李氏〈姚氏附〉

按《馀姚县志》：李氏，陈有智妻。智与弟有容并早丧，李
年二十一，容妻姚二十九。初，智叔中丞克宅，携智之
松番，病亡，中丞贻书慰李甚至，李泣曰：“叔翁岂以是
坚我哉？微叔翁言，宁当二心者。”久之，室毁，编茅以居，
娣姒相依一室，寂不闻人音，第见壁间炊炀，乃知有
人耳。已与群从共建一室，未迁而其姑没，二妇欲殓
于新室。同室者惧禨祥，不许。姚、李负尸竟寘新室。众
皆错愕，睥睨不敢言，并以寿终。